Videospilldesign

Videospilldesign er prosessen med å utvikle reglene, miljøet, historien og karakterene i et videospill.

En videospilldesigner, ofte kalt en spilldesigner, arbeider med utvikling av videospill. En spilldesigners rolle handler om å skape spillmekanikker og regler som legger grunnlaget for hvordan et spill oppfattes og spilles.

Dette arbeidet gjøres tradisjonelt via dokumentasjon som danner malen for spillet som skal utvikles. I tillegg bruker en spilldesigner skisser og/eller prototyper for å kommunisere ideer og spillkonsepter. En må koordinere og samarbeide med eventuelt andre utviklere innen programmering, grafikk og animasjon, lyddesign og/eller kvalitetskontroll.

Fagfelt 
Spilldesign bygger på et bredt felt av teori og forskning som faller under begrepet ludologi (fra ludus, «spill», og -logia, «studere», «forske»). En norsk forsker innenfor dette feltet er Espen Aarseth.

Spilldesignere tar også i bruk konsepter fra andre områder, som psykologi, interaksjons- og produktdesign.

Spesialiseringer 
Spilldesign er et bredt felt med mange spesialiseringer:

 Level-designer: Fokus på å lage områder og spillbrett, via 3D programmer og/eller en spillmotor
 Quest-designer: Skrive og skape quests, samt bestemme resultatet av disse og hvordan de henger sammen med spillets historie og andre quests
 Systemdesigner: Ansvarsområde innenfor tallsystemer og balansering 
 Combat-designer: Fokus på å skape kampsystemer og mekanikker
 Monetization-designer: Spesialisert i å sette opp spillets økonomi og skape relaterte mekanikker, ofte i spill av free-to-play-typen

Utdanning 
Det undervises i spilldesign og spillteknologi ved NTNU og UiT og ved private høyskoler som Westerdals og Noroff.

Kjente videospilldesignere 

 Sid Meier, kjent for blant annet Pirates, Railroad Tycoon og Civilization.
 Shigeru Miyamoto, kjent for Donkey Kong, Super Mario Bros. og The Legend of Zelda.
 Alexey Pajitnov, kjent for Tetris, verdens mest solgte videospill.
 Will Wright, kjent for SimCity, The Sims og Spore.
 Gabe Newell, kjent for Half-Life, Counter-Strike og Dota 2.
 Roberta Williams, kjent for Mystery House (det første grafiske eventyrspillet) og King's Quest.
 Danielle Bunten Berry, kjent for tidlige flerspiller- og sanntids-strategispill som M.U.L.E. og Command HQ.

Se også 
:Kategori:Videospilldesignere etter nasjonalitet

Referanser 

Videospill